I Sudan, Uganda og Tanzania spredes en frygtelig sygdom blandt børn, der bedst kendetegnes ved, at den får sine ofre til at nikke i en trancelignende tilstand. Derfor er den blevet kendt under navnet nodding disease, eller nikkesyge på dansk.

Udover at nikke sker der også det med børnene, at de stopper med at vokse. Det gælder også deres hjerne, og i sidste ende leder dette til, at de bliver mentalt retarderede, skriver DailyTech.com.

Flere medier på nettet skriver om børn, hvis forældre bliver nødt til at binde dem fast, når de forlader huset, fordi de ellers strejfer hvileløst rundt. I det nordlige Uganda har flere børn med nikkesyge sat ild til boliger i deres nabolag, hvilket har resulteret i, at op mod to hundrede mennesker er døde, skriver Reuters.

Forklaring mangler

Som resultat af den mentale forstyrrelse, som sygdommen medfører, lider mange børn også af skader fra fald. Blandt andet er der blevet rapporteret om flere tilfælde af børn, der er faldet ind i et bål.

Sårene fra skaderne er et stort problem, da der ofte mangler basal lægehjælp til at behandle infektioner og lignende.

Internationale nødhjælpsorganisationer har råbt vagt i geværet over denne sygdom, som først blev opdaget i starten af 1960'erne i Sudan. Man ved meget lidt om, hvad sygdommen kan skyldes. En forklaring går på, at det er en orm ved navn Onchocerca Volvulus, der bliver båret af en speciel sort flue, der findes langs floderne, hvor sygdommen er opstået.

En anden forklaring lyder på, at det kan hænge sammen med mangel på vitamin B6, som også er udbredt i området. Dog er endnu ingen medicin fundet brugbar til at kurere sygdommen.

SE VIDEO OM NODDING DISEASE FRA ALJAZEERA PÅ YOUTUBE